**René Hake** (s. 18. joulukuuta 1971) on alankomaalainen jalkapallovalmentaja ja entinen jalkapalloilija. Kesästä 2022 lähtien hän on toiminut Go Ahead Eaglesin päävalmentajana.

Ura
---

Haken pelaajaura jäi lyhyeksi. Hän pelasi juniorina SC Oranjessa ja FC Emmenissä, mutta ura aikuisten tasolla jäi tekemättä. Hän siirtyi valmennustehtäviin nuorena, 22-vuotiaana, kun hänestä tuli kesällä 1994 FC Emmenin juniorivalmentaja. Hän opiskeli Heerenveenin CIOS-urheiluinsituutissa valmennusta ja valmensi Emmenin juniorijoukkueita. Vuonna 2005 Hake siirtyi Emmenistä FC Twenten ja Heracles Almelon yhteisen junioriakatemian valmentajaksi. Hän valmensi Twenten A-juniorijoukkuetta, kunnes siirtyi vuonna 2009 Twenten reservijoukkue Jong Twenten peräsimeen.

Lokakuussa 2010 Hake jätti juniorivalmennuksen ja siirtyi FC Emmenin päävalmentajaksi. Hake valmensi Emmeniä kaksi kautta Eerste Divisiessä vailla suurempaa menestystä. Kauden 2011/12 jälkeen hän siirtyi FC Zwolleen Ron Jansin apuvalmentajaksi. Zwollessa Hake voitti Alankomaiden cupin mestaruuden kaudella 2013/14 ja oli finaalissa vuotta myöhemmin. Kolmen menestyskauden jälkeen Hake jätti seuran ja siirtyi FC Twenten apuvalmentajaksi.

Elokuun lopussa 2015 Hake nousi Twenten päävalmentajaksi Alfred Schreuderin saatua potkut. Twente nousi Haken alaisuudessa pois putoamiskamppailusta ja sijoittui lopulta Eredivisiessä sijalle 13. Toukokuussa Alankomaiden jalkapalloliitto pudotti kuitenkin Twenten liigasta joukkueen talousvaikeuksien vuoksi. Kesäkuussa liitto hyväksyi Twenten valituksen ja joukkue sai pitää liigalisenssinsä. Päätöksen jälkeen Hake teki Twenten kanssa jatkosopimuksen. Hake sai potkut Twentestä lokakuussa 2017.

Helmikuun alussa 2018 Hake palasi valmennustehtäviin SC Cambuurin päävalmentajana. Haken johdolla Cambuur sijoittui Eerste Divisie keskikastiin kahdella perättäisellä kaudella. Hän jätti seuran kauden 2018/19 jälkeen.

Kesällä 2019 Hake aloitti FC Utrechtin juniorijoukkueen valmentajana. Marraskuussa 2020 Hake nousi Utrechtin edustusjoukkueen päävalmentajaksi, kun John van den Brom siirtyi KRC Genkin päävalmentajaksi. Hake luotsasi Utrechtin kauden päätteeksi Eredivisiessä kuudenneksi. Hän sai potkut seurasta maaliskuussa 2022.

Kesällä 2022 Hake aloitti Go Ahead Eaglesin päävalmentajana.

Lähteet
-------

1. ↑  René Hake wil vooral gewoon zichzelf blijven (Arkistoitu – Internet Archive)
2. ↑  René Hake in het zonnetje gezet
3. ↑  René Hake is benoemd tot Trainer/Coach van Jong FC Twente
4. ↑  Belangstelling FC Emmen streelt trainer Hake
5. ↑  René Hake complementeert technische staf (Arkistoitu – Internet Archive)
6. ↑  René Hake nieuwe assistent-trainer
7. ↑  Twente zet Schreuder op straat
8. ↑  Zwangsabstieg für Twente Enschede
9. ↑  BEROEPSCOMMISSIE: FC TWENTE BEHOUDT LICENTIE EN KRIJGT BOETE VAN 181.000 EURO
10. ↑  FC Twente verlengt contract met Hake (Arkistoitu – Internet Archive)
11. ↑  René Hake weg als trainer van FC Twente
12. ↑  WITTE ROOK: RENÉ HAKE NIEUWE HOOFDTRAINER SC CAMBUUR
13. ↑  SC Cambuur en trainer Hake na dit seizoen uit elkaar
14. ↑  RENÉ HAKE NIEUWE HOOFDTRAINER JONG FC UTRECHT (Arkistoitu – Internet Archive)
15. ↑  John van den Brom vertrekt naar KRC Genk
16. ↑  Wegen FC Utrecht en René Hake scheiden
17. ↑  René Hake nieuwe trainer van Go Ahead Eagles


|  |  |  |
| --- | --- | --- |
| Edeltäjä:**Alfred Schreuder** | **FC Twenten päävalmentaja**8/2015–10/2017 | Seuraaja:**Gertjan Verbeek** |

|  |  |  |
| --- | --- | --- |
| Edeltäjä:**John van den Brom** | **FC Utrechtin päävalmentaja**11/2020–3/2022 | Seuraaja:**Rick Kruys** |

|  |  |  |
| --- | --- | --- |
| Edeltäjä:**JKees van Wonderen** | **Go Ahead Eaglesin päävalmentaja**2022– | Seuraaja:**–** |